བོད་ནང་གཏེར་ཁ་སྔོག་འདོན་དང་ཤིང་ནགས་གཅོད་བྲེགས་ཀྱིས་མཚོན་རང་བྱུང་ཁོར་ཡུག་གི་རྣམ་པར་གཏོར་བཅོམ་ཚད་ལས་བརྒལ་བ་བཏང་དང་གཏོང་མུས་ཀྱིས་རྩྭ་ཐང་བྱེ་ཐང་དུ་གྱུར་བ་དང་།གཙང་ཆུ་འབག་བཙོག་ཏུ་གྱུར་བ།བོད་མཐོ་སྒང་གི་འཁྱགས་རོམ་བཞུར་ཚད་ཆེས་མགྱོགས་པས་གནས་སྟངས་ཛ་དྲག་ཏུ་འགྱུར་བཞིན་ཡོད།གཞན་ཡང་གཙང་ཆུ་བཀག་སྐྱིལ་དང་།ལྷོ་ཆུ་བྱང་འདྲེན་ཟེར་བའི་ལས་འཆར་སྒྲིག་བཞིན་པ་སོགས་ཀྱིས་འཛམ་གླིང་སྤྱི་དང་།ཡང་སྒོས་གླིང་ཆེན་ཨེ་ཤེ་ཡའི་ནང་རང་བྱུང་ཁོར་ཡུག་ལ་དོ་ཕོག་ཐེབས་ཏེ་མི་མང་ཐེར་འབུམ་མང་པོའི་རང་བྱུང་འཚོ་གནས་ཐད་བསམ་བརྗོད་ལས་འདས་པའི་ཤུགས་རྐྱེན་ངན་པའི་མཇུག་འབྲས་ཡོང་ངེས་ཡིན་པར་བརྟེན།དེ་ནི་ཧ་ཅང་གི་བློ་འཚབ་བྱེད་དགོས་པ་ཞིག་ཏུ་གྱུར་ཡོད།རྒྱ་ནག་དབུས་གཞུང་ཁོར་ཡུག་སྲུང་སྐྱོབ་དོ་དམ་ལྷན་ཁང་ཟེར་བས་ཁོར་ཡུག་སྲུང་སྐྱོབ་ཐད་ཞིབ་འཇུག་ཚོགས་ཆུང་ཞིག་མངགས་གཏོང་གིས་བོད་ཐེ་བའི་ཞིང་ཆེན་བརྒྱད་ནང་ཟླ་གཅིག་རིང་རྟོག་ཞིབ་ཀྱི་ལས་འགུལ་སྤེལ་ཏེ།འདི་ལོའི་ཟླ་༡ཚེས་༣ཉིན་ལྷ་སར་ཞིབ་འཇུག་གི་གྲུབ་དོན་གསལ་བསྒྲགས་བྱས་ཡོད་པའི་ནང་ཁོར་ཡུག་གཙང་བཟོའི་ཐོག་ཞན་ཆ་དང་ཉེས་ཆད་ཕོག་པའི་གནས་ཚུལ་ཐོན་པ་ནས་དཔང་རྟགས་གསལ་ཤོས་ཆགས་ཡོད།